钦定古今图书集成/明伦汇编/氏族典/第265卷 > 王延政
## 钦定古今图书集成/明伦汇编/氏族典/第265卷 > 王延政

按《五代史·闽世家》：“廷政，审知子也。曦立，为淫虐，延政
数贻书谏之。曦怒，遣杜建崇监其军，廷政逐之，曦乃
举兵攻延政，为延政所败，延政乃以建州建国称殷，
改元天德。明年，连重遇已杀曦，以黄绍颇守泉州，程
赟守漳州，许文缜守汀州。泉州人杀绍颇，立王继勋
为刺史。漳州闻之，亦杀赟，迎王继成为刺史。”皆王氏
之诸子也。文缜惧，以汀州降于延政。延政已得三州，
福州裨将林仁翰又杀重遇，谋迎延政都福州。是时，
南唐李景闻闽乱，发兵攻之，延政遣其从子继昌守
福州。而南唐兵方急攻延政，福州将李仁达乃擒继
昌杀之，送款于李景。景兵攻破建州，迁延政之族于
金陵，封鄱阳王。是岁，景保大四年也。